Nous Jehans, cuens de Bourgoigne et sires de Salins, faisons savoir à touz ces qui verront ces lettres que nous avons doné et outroié à Lore, contesse de Bourgoigne et dame de Salins, nostre fame, et à ses hoirs que de nous a et aura, trois cenz livres d’estevenens que Amariz, sires de Jouz, nostre feaux, nous doit, pour lesquies il nous a engagié quarante livrées de terre que de nous tient en fié en nostre puis de Salins. Et est à savoir que lidiz fié et ladite gagiere avons doné et baillié à ladite Lore et à ses hoirs que de nous a et aura, en acroisement de lour partaiges. En tesmoignaige de laquel chose, nous et Wachiers, abbes de Goile, à nostre priere et à nostre requeste, avons mis noz seaux pendant en ces lettres. Ce fut fait le juedi après feste saint Marc evangeliste, l’am Nostre Signour qui corroit par mil CC sexante et doux.